Document ID: 32000R1924

32000R1924
L 230/5
JURNALUL OFÍCIAL AL UNIUNII EUROPENE
REGULAMENTUL (CE) NR. 1924/2000 AL COMISIEI
din 11 septembrie 2000
de stabilire a normelor de aplicare a Regulamentului (CE) nr. 104/2000 al Consiliului cu privire la acordarea unei recunoașteri speciale organizațiilor de producători din sectorul pescuitului pentru îmbunătățirea calității produselor acestora
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 104/2000 al Consiliului din 17 decembrie 1999 privind organizarea comună a piețelor în sectorul produselor pescărești și de acvacultură (1), în special articolul 12 alineatul (5),
întrucât:
(1)
Regulamentul (CE) nr. 104/2000 al Consiliului, care a abrogat Regulamentele Consiliului (CEE) nr. 3759/92 (2) și (CEE) nr. 1772/82 (3) cu aplicare din 1 ianuarie 2001, prevede că se poate acorda o recunoaștere specială organizațiilor producătorilor care pun în aplicare un plan pentru îmbunătățirea calității produselor lor. Condițiile privind recunoașterea specială stabilite de respectivul regulament fiind modificate față de cadrul legal anterior, se recomandă adoptarea unor modalități de aplicare și abrogarea regulamentului existent în acest sens, adică Regulamentul (CE) nr. 2636/95 al Comisiei (4).
(2)
Trebuie definite produsele de acvacultură care beneficiază de planul de îmbunătățire a calității.
(3)
Se impune stabilirea informațiilor care trebuie furnizate de organizațiile producătorilor, precum și a anumitor aspecte ale procedurii de decizie a acordării, retragerii sau refuzului recunoașterii de către statul membru.
(4)
Trebuie stabilite condițiile de retragere sau refuz al recunoașterii speciale.
(5)
Măsurile prevăzute de prezentul regulament sunt în conformitate cu avizul Comitetului de gestiune pentru produse pescărești,
ADOPTĂ PREZENTUL REGULAMENT:
Articolul 1
Produsele de acvacultură menționate la articolul 12 alineatul (1) din Regulamentul (CE) nr. 104/2000 sunt acele produse definite în anexa III alineatul (2) punctul 2 litera (a) din Regulamentul (CE) nr. 2792/1999 al Consiliului (5).
Articolul 2
Organizațiile producătorilor care solicită recunoașterea specială înaintează autorităților competente din statul membru următoarele informații:
1.
o listă a produselor comercializate de organizație sau de membrii săi, conform reglementărilor comune stipulate de organizație și care corespund planului de îmbunătățire a calității acestora;
2.
planul detaliat de îmbunătățire a calității respectivelor produse; planul include cel puțin următoarele detalii:
-
o enumerare a obiectivelor vizate de plan, conform prevederilor primelor două liniuțe ale articolului 12 alineatul (2) din Regulamentul (CE) nr. 104/2000;
-
o descriere a măsurilor care se vor aplica în fiecare etapă de producție și desfacere;
-
un rezumat al studiilor pregătitoare, punând în mod special accentul pe standardul de calitate existent pentru produsele respective, pe deficiențele sistemului actual și pe metodele propuse pentru reducerea acestor deficiențe. Metodele respective includ formarea profesională și aplicarea tehnicilor și cunoștințelor teoretice adecvate.
3.
un sistem permanent de evaluare și urmărire pentru asigurarea corespondenței planului cu obiectivele stabilite;
4.
bugetul preconizat pentru punerea în aplicare a planului pe o perioadă de trei ani.
Articolul 3
(1) În termen de 30 de zile de la primirea planului depus de către organizația producătorilor, statul membru înaintează Comisiei o copie integrală a acestuia.
(2) În cazul în care Comisia respinge planul în perioada prevăzută la articolul 12 alineatul (3) din Regulamentul (CE) nr. 104/2000, statul membru nu poate acorda recunoaștere specială organizației producătorilor care a depus planul. Dacă Comisia solicită modificări ale planului, statul membru vizat poate să aprobe planul și să acorde recunoaștere specială cu condiția să se fi efectuat schimbările solicitate.
(3) Statul membru notifică în scris organizația producătorilor cu privire la decizia adoptată, în termen de cel mult 30 de zile de la expirarea perioadei prevăzute la articolul 12 alineatul (3) din Regulamentul (CE) nr. 104/2000. Dacă se refuză recunoașterea specială, atunci se furnizează motivele care au stat la baza deciziei statului membru.
(4) Dacă se prevede retragerea recunoașterii speciale, statul membru notifică organizația producătorilor privind intenția respectivă, însoțită de motivele retragerii, cu cel puțin două săptămâni anterior acesteia.
(5) Statele membre informează Comisia în termen de două luni despre adoptarea oricărei decizii de acordare, retragere sau refuz, furnizând motivele oricărei retrageri sau oricărui refuz.
Articolul 4
(1) Retragerea de către un stat membru a recunoașterii acordate unei organizații a producătorilor, în conformitate cu articolul 6 alineatul (1) litera (b) din Regulamentul (CE) nr. 104/2000 implică totodată retragerea oricărei recunoașteri speciale acordate anterior respectivei organizații a producătorilor.
(2) Statele membre pot să refuze sau să retragă recunoașterea speciale în următoarele cazuri:
(a)
dacă o anumită organizație a producătorilor nu înaintează statului membru informațiile necesare pentru urmărirea activităților sale sau
(b)
dacă o anumită organizație a producătorilor nu își îndeplinește obligațiile pe care le implică prezentul regulament sau articolul 12 din Regulamentul (CE) nr. 104/2000.
(3) Recunoașterea specială se retrage imediat, cu efect retroactiv, dacă organizația căreia i-a fost acordată a folosit-o sau beneficiază fraudulos de aceasta. În asemenea cazuri, orice sprijin financiar acordat conform articolului 15 alineatul (1) litera (b) din Regulamentul (CE) nr. 2792/1999 este recuperat de statul membru.
Articolul 5
Regulamentul (CE) nr. 2636/95 se abrogă.
Articolul 6
Prezentul regulament intră în vigoare în a șaptea zi de la data publicării în Jurnalul Oficial al Comunităților Europene.
Se aplică de la 1 ianuarie 2001.
Toate dispozițiile prezentului regulament au caracter obligatoriu și sunt direct aplicabile în toate statele membre.
Adoptat la Bruxelles, 11 septembrie 2000.

Labels: 3
6